沙田馬場

**沙田馬場**（**Sha Tin Racecourse**），係香港第二個賽馬場地，位於新界東部嘅沙田區，由香港賽馬會起同埋管理，1978年10月7號落成啟用。沙田馬場有草、泥地賽道共三條，草地跑道闊30.5米，1周長約1900米，容量為85,000人。場地水準世界一流，亦係亞洲頂級嘅賽馬場地。現時每年都舉行多項國際大賽，並吸引來自世界各地嘅頂級人馬喺呢處互相角逐。

沙田馬場設有兩座看台，分為會員席及公眾席。會員席招待會員同來賓，公眾席就開放畀公眾人士，入場費10港紙。看台設有投注大堂，飲食設施等，會員席亦設有會員，馬主廂房等設施。場內設有全球最闊嘅彩色大屏幕，長70.4米，面積相當於4,500部架疊起嚟嘅52厘米電視機，詳盡顯示每一場賽事嘅資料同賽果。喺看台旁邊嘅沙田會所，就為會員提供飲食同康樂設施。馬場其他設施包括馬房，騎師、練馬師同馬伕宿舍等，另有一座行政大樓畀馬會用。

馬場交通方便，港鐵東鐵綫馬場站設有蓋行人天橋直達馬場，賽馬日亦有各線巴士直達，馬場內亦有地方畀紅色小巴及市區的士停放或載客。

沙田馬場參考世界先進馬場嘅設計，跑道屬古典英式嘅順時針方向，佈局同美國貝蒙園（Belmont Park）同聖雅尼塔（Santa Anita）馬場接近，為看台觀眾提供更廣闊嘅視野。馬場中央係景色秀麗嘅彭福公園，為市民提供休憩空間。

## 歷史
響沙田馬場未起以前，跑馬地馬場係香港唯一嘅馬場。隨住香港賽馬運動平民化，響賽馬日期間經常出現「紅旗」高掛（即係「滿座」）嘅情形。1964年，馬會開始考慮起多一個新馬場，以配合賽馬運動嘅發展。1971年10月，政府原則上批准馬會喺沙田起馬場。工程響1973年12月全面展開。

起馬場時需要喺沙田海進行填海，呢個係當年香港最龐大嘅單一填海工程。工程共採土1600萬噸，夷平沙田4個山頭，填出共250英畝土地。填海工程響1974年3月開始，以極快速度進行。響工程高峰期，動用超過700幾名工人，以400幾架貨車，不斷將泥頭運到海邊，每七秒半就有一車泥頭倒落沙田海。1976年6月，首座馬房嘅打樁工程展開。 

最終，馬場準時響1978年10月7號正式開幕，由當時嘅港督麥理浩主持揭幕同響草地跑道進行剪綵儀式，同日下晝舉行首場賽事。

響1978年馬場落成時，看台可容納35,000人。隨住入場人數繼續增長，馬會好快就進行擴建。1985年11月，第二座看台落成啟用，兩座看台共可容納70,000人觀賽。馬房容量亦隨住需求不斷增加，到2010年，共有23座馬房，為1,260匹馬提供安身之所。馬會亦為提高賽事水平，加建一系列先進設施，包括馬醫院、賽事化驗所同河畔操練跑道等。

近年馬會仍不斷改善沙田馬場嘅設施，2003年8月31號，世界最闊嘅高解像彩色大屏幕啟用，2004年11月14號，設有可開合上蓋嘅新馬匹亮相圈落成，為馬迷提供更方便舒適嘅環境。

2008年北京奧運，香港協辦馬術項目，沙田馬場隔離嘅香港體育學院經改裝，成為主要比賽場地，彭福公園新起策騎徑，又喺香港體育學院旁邊新起奧運馬房（而呢條直路彎又叫做銀禧彎、香港體育學院彎、奧運馬房彎）；奧運聖火接力亦途經沙田馬場。

2021年5月1號，由沙田馬場第二座看台二樓平台廣場改建而成嘅「沙田馬場波地」正式啟用，入面有一個符合國際足球協會標準嘅五人足球場、兩個籃球場同埋一個排球場。

## 嚴重意外事故
雖然馬會致力提升馬場比賽同訓練設施嘅安全水平，但係咁多年嚟亦有大大小小嘅墮馬事故，較為嚴重嘅有：


File:HK Olympic Torch Relay Shek Mun Dragon Boat 06.JPG|從城門河對岸望向沙田馬場
File:ShatinRacecourse_GrassTrack.jpg|草地跑道
File:ShatinRacecourse_MudTrack.jpg|泥地跑道
File:ShatinRacecourse_BigScreen.jpg|賠率顯示屏
File:World famous Sha-Tin race-corse in Night raceng at Classics.jpg|沙田馬場彩色大銀幕
File:ShaTinRaceCourse_Front.jpg|大埔公路近沙田馬場
File:ShaTinRaceCourse_PublicPlatform.jpg|沙田馬場公共看台
File:Ouja Board,worth millions dollarrs at Sha-tin Paddock 2005..jpg|馬匹亮相圈


## 賽事路程
### 草地
*1000米（直路）
*1200米
*1400米
*1600米
*1800米
*2000米
*2200米
*2400米

### 泥地
*1200米
*1650米
*1800米
*2000米（無正式宣佈取消，但已經幾季無跑過）
*2400米（無正式宣佈取消，但已經幾季無跑過）

## 已取消嘅賽事路程
### 草地
*1100米
*1900米（新彎路程）
*2050米
*2250米
*2300米（為前馬王翠河而設嘅賽程，令佢可以出戰墨爾本盃）
*2450米

### 沙地、安妥膠（而家係泥地）
*1000米
*1030米
*1050米
*1150米
*1575米
*1650米
*1800米
*2000米
*2230米
*2400米

## 沙田馬場所舉辦嘅國際一級賽事（以2022-2023年度馬季為準）
*浪琴表香港國際賽事（12月）：香港短途錦標（1200米）、香港一哩錦標（1600米）、香港瓶（2400米）和香港盃（2000米）
*董事盃（1600米）（1月）
*百週年紀念短途盃（1200米）（2月）
*香港金盃（2000米）（2月）
*女皇銀禧紀念盃（1400米）（3月）
*主席短途獎（1200米）（4月）
*冠軍一哩賽（1600米）（4月）
*女皇盃（2000米）（4月）
*香港冠軍暨遮打盃（2400米）（5月）

## 沙田馬場所舉辦嘅國際二級、三級賽事（以2022-2023年馬季為準）
*馬會短途錦標（G2、1200米）
*馬會一哩錦標（G2、1600米）
*馬會盃（G2、2000米）
*主席錦標（G2、1600米）
*短途錦標（G2、1200米）
*精英碗（G2、1200米）
*沙田錦標（G2、1600米）
*國慶盃（G3、1000米）
*慶典盃（G3、1400米）
*婦女銀袋賽（G3、1800米）
*華商會挑戰盃（G3、1400米）
*洋紫荊短途錦標（G3、1000米）
*百週年紀念銀瓶（G3、1800米）
*皇太后紀念盃（G3、2400米）
*沙田銀瓶（G3、1200米）
*獅子山錦標（G3、1600米）
*精英盃（G3、1400米）
*精英碟（G3、1800米）

## 沙田馬場所舉辦嘅表列賽事（以2022-2023年馬季為準）
*香港經典一哩賽（1600米）
*香港經典盃（1800米）
*香港打吡大賽（2000米）

## 曾經係級際賽但其後降呢做班級賽事
*新馬短途錦標（喺2011-2012年度馬季開始畀新馬錦標取代咗）
*沙田一哩錦標
*港澳盃

## 已經取消咗嘅分級賽事
*百夫長錦標
*啹喀錦標
*沙田短途錦標（喺2014-2015年度馬季開始停辦）

## 交通
;鐵路
*港鐵：
**東鐵綫馬場站
;巴士
*九巴（下列各線只響沙田賽馬日提供服務）：
**802 - 沙田馬場 → 小西灣（藍灣半島）（同新巴聯合經營）
**811 - 沙田馬場 → 堅尼地城（同新巴聯合經營）
**848 - 沙田馬場 → 葵芳鐵路站
**868 - 沙田馬場 ↔ 屯門市中心
**869 - 沙田馬場 → 天水圍市中心
**872 - 沙田馬場 → 大埔中心
**885 - 沙田馬場 ↔ 利安
**886 - 沙田馬場 → 美孚
**887 - 沙田馬場 → 旺角（柏景灣）
**888 - 沙田馬場 → 沙田鐵路站
**889 - 沙田馬場 ↔ 平田
**891 - 沙田馬場 → 九龍城碼頭
**893 - 沙田馬場 → 康盛花園
*以下路線每日服務
**88K - 駿景園 ↔ 顯徑（喺駿景園總站落車大概行2分鐘就到）

*城巴：
**為馬會全職同兼職員工嘅接駁巴士服務

;小巴
*新界專線小巴：
**60R - 沙田港鐵站 ↔ 彭福公園（只響非沙田賽馬日嘅假日提供服務）
*紅色公共小巴：
**沙田馬場 ↔ 觀塘
**沙田馬場 ↔ 美孚（經長沙灣）
**沙田馬場 ↔ 荃灣（經葵涌）
**沙田馬場 ↔ 上水（經大埔）
**沙田馬場 ↔ 元朗

;的士
*市區的士站
*新界的士站

## 參考

## 出面網頁

*香港賽馬會
*馬場及娛樂
*沙田馬場30周年 香港賽馬會
*沙田廿五載 美景耀將來 香港賽馬會
*香港馬場跑道資料